ORDONANȚA TRIBUNALULUI (Camera a cincea)
5 martie 2007
Cauza T‑455/04
Derya Beyatli și Armagan Candan
împotriva
Comisiei Comunităților Europene
„Funcționari – Concurs general – Anunț de concurs – Termene – Reclamație – Inadmisibilitate”
Obiectul: Acțiune având ca obiect o cerere de anulare a deciziei din 5 mai 2004 a președintelui comisiei de evaluare a concursului general
EPSO/A/1/03 prin care li s‑a comunicat reclamanților că au fost respinși în urma probelor scrise
Decizia: Respinge acțiunea ca inadmisibilă. Fiecare parte suportă propriile cheltuieli de judecată.
Sumarul ordonanței
Funcționari – Acțiune – Reclamație administrativă prealabilă – Noțiune
[Statutul funcționarilor, art. 90 alin. (2); Decizia 2002/620 a Parlamentului European, a Consiliului, a Comisiei, a Curții
de Justiție, a Curții de Conturi, a Consiliului Economic și Social, a Comitetului Regiunilor și a Ombudsmanului European,
art. 4]
O scrisoare a unui candidat care a fost respins în urma probelor unui concurs interinstituțional organizat de Oficiul Comunităților
Europene pentru Selecția Personalului (EPSO), adresată numai șefului Delegației Comisiei din statul membru al candidatului,
prin care se denunță, în termeni generali, discriminarea lingvistică ale cărei victime ar fi fost unii dintre candidați și
prin care se exprimă convingerea că Uniunea Europeană va întreprinde demersurile necesare pentru a rezolva această problemă,
fără a formula însă nicio cerere precisă referitoare la decizia comisiei de evaluare a concursului, nu poate fi considerată
o reclamație în sensul articolului 90 alineatul (2) din Statutul funcționarilor. O astfel de scrisoare, care este lipsită
de precizia necesară pentru a permite administrației să înțeleagă că a fost sesizată cu o reclamație, are caracterul unui
demers politic din partea candidatului pentru ca Uniunea Europeană să ia măsurile necesare pentru a pune capăt pretinsei discriminări.
Faptul că o astfel de scrisoare, care, în cazul în care autorul său ar fi vrut ca aceasta să constituie o reclamație, ar fi
trebuit să fie adresată EPSO, în conformitate cu articolul 4 din Decizia 2002/620 de înființare a EPSO, ar putea fi transmisă
acestuia din urmă de șeful Delegației Comisiei este lipsit de pertinență în ceea ce privește calificarea acestei scrisori,
care depinde de conținutul ei, și nu de eventuala transmitere altor persoane sau organe de către destinatarul său.
(a se vedea punctele 45, 46, 48, 50 și 58)
Trimitere la: Curte, 29 iunie 2000, Politi/Fondation européenne pour la formation, C‑154/99 P, Rec., p. I‑509, punctul 16